**PREMIS DE POESIA LÍRICA FALLERA**

BASES

1. Estes bases tenen com a finalitat regular la concessió dels Premis de Poesia Lírica Fallera, en les modalitats següents:

- Premi Fallera Major de València

- Premi Fallera Major Infantil de València

2. Els poemes presentats han de ser originals i inèdits, de caràcter líric i inspirats en la festa fallera, i han d’estar escrits en llengua valenciana. Els poemes han de tindre una extensió mínima de 10 versos i màxima de 30.

3. Caldrà presentar cinc exemplars dels originals impresos i en perfectes condicions de lectura. Totes les obres es presentaran amb pseudònim, i caldrà adjuntar una plica tancada, a l’exterior de la qual constarà el pseudònim corresponent i el títol de l’obra, i a l’interior les dades pertinents i fotocòpia del DNI, NIE o passaport. La plica només s’obrirà en el cas que l’obra resulte guanyadora.

4. El termini de presentació de poemes acabarà el dia 9 de desembre de 2016. Els treballs han de dirigir-se a l’Ajuntament de València, Registre General, plaça de l’Ajuntament, 1, 46002 València, i podran presentar-se directament a través del Registre General d’Entrada de l’Ajuntament o dels altres òrgans administratius establits en l’article 16 de la Llei 39/2015, d’1 d’octubre, del Procediment Administratiu Comú de les Administracions Públiques, fent constar en la instància “Premis de Poesia Lírica Fallera” i la modalitat a la qual concorren.

Quedarà automàticament exclosa de la convocatòria qualsevol documentació que no es presente per les vies reglamentades en estes bases.

5. A les persones autores de les obres guanyadores se’ls lliurarà el diploma d’estos premis, així com l’import de la dotació econòmica respectiva, que serà la següent:

- Premi Fallera Major de València ...................................... 300 €

- Premi Fallera Major Infantil de València .......................... 300 €

Els premis s’atorgaran a una única obra i no podran concedir-se *ex aequo*. L’import d’estos premis estarà subjecte a la retenció legal que siga procedent i a la resta de normativa fiscal vigent en el moment del lliurament. El pagament es farà per mitjà de transferència bancària al compte corrent facilitat per les persones guanyadores.

6. L’Ajuntament de València i la Junta Central Fallera es reserven el dret de publicar el text premiat en el *Llibre faller* de l’exercici faller en curs.

7. Podran participar en estos premis les persones físiques majors d’edat, que no estiguen sotmeses a alguna de les causes de prohibició per a obtindre la condició de persones beneficiàries que estableix l’article 13 de la Llei 38/2003, de 17 de novembre, General de Subvencions. A este efecte, i amb caràcter previ a l’aprovació de l’acte administratiu de concessió del premi, les persones que resulten premiades hauran de presentar una declaració responsable de no estar sotmeses a cap de les prohibicions previstes en l’article esmentat, com també acreditar estar al corrent de les seues obligacions tributàries i amb la Seguretat Social, i no ser deutores per resolució de procedència de reintegrament.

8. Si entre l’acabament del termini de presentació i la concessió del premi, que es produirà abans de la finalització de l’any natural, alguna de les persones autores concurrents obté un altre premi en un altre certamen literari amb la mateixa obra que presenta als Premis de Poesia Lírica Fallera, ho haurà de comunicar per escrit a este ajuntament, a fi que el jurat no la tinga en consideració en la decisió del premi corresponent.

9. El jurat que ha de valorar les obres presentades a cadascun dels premis estarà integrat pels components següents:

Presidència:

El regidor de Cultura Festiva de l’Ajuntament de València, amb veu però sense vot.

Vocals:

Cinc persones, degudament qualificades, dels àmbits de la literatura i de les Falles.

Una persona en representació de la Junta Central Fallera, amb veu però sense vot.

Secretaria:

Actuarà, amb veu però sense vot, la Secretaria General de l’Administració Municipal o funcionari en qui delegue.

10. El jurat podrà no adjudicar els premis si observa que cap de les obres presentades arriba a la qualitat artisticoliterària necessària.

11. La concessió del premi es publicarà en les pàgines web de l’Ajuntament de València (<www.valencia.es>) i de la Junta Central Fallera (<www.fallas.com>), i es notificarà a les persones premiades pels mitjans previstos en els articles 42 i 43 de la Llei 39/2015, d’1 d’octubre, del Procediment Administratiu Comú de les Administracions Públiques. El termini de resolució i notificació serà d’un màxim de sis mesos.

12. Les obres presentades i no premiades podran ser retirades personalment pels seus autors, o persona degudament autoritzada i acreditada, en el termini d’un mes natural a partir de la data en què es faça pública la decisió del jurat. No es tornaran obres per correu. Les obres no retirades dins del termini establit seran destruïdes.

13. La presentació d’originals a qualsevol d’estos premis suposa la plena acceptació d’estes bases.